Milé mamičky a babičky!

Nie je to náhoda, že tento významný deň je zaradený do najkrajšieho mesiaca v roku. Májový mesiac viac ako iný vyvoláva a zdôrazňuje symbol lásky. Deň matiek je príležitosťou poďakovať za všetku tú vrelú lásku, za nehu a starostlivosť, ktorou každá matka zahrňuje svoje deti, za opateru a nekonečnú trpezlivosť a obetavosť.

Všetky matky určite potvrdia, že byť mamou je niečo nádherné, napĺňajúce, radostné, zároveň aj zodpovedné, veľa krát náročné, niekedy bolestné. Všetci to vieme. Pre každého je jeho mama tou najdôležitejšou osobou na svete. Mama je ten človek, ktorého náruč sme pocítili ako prvú. Bolo to jej objatie, jej pohladenie, čo sme pociťovali od prvých dní nášho života. Jej hlas sme počúvali, učili sa prvé slová od nej. Mama si zaslúži nielen našu úctu, zaslúži si našu lásku, zaslúži si, aby sme sa starali o jej šťastie.

Deň matiek je príležitosť ako si toto všetko pripomenúť, aby sme na to v bežiacom kolobehu života nezabúdali. Hlavne v dnešných ťažkých časoch, kedy sú naše mamičky a babičky najviac ochudobnené o návštevy, pohladenia a objatia svojich detí a vnúčat, Vám chcem aspoň touto cestou v mene vašich detí poďakovať za každú rozprávku, ktorou ste obohatili detskú dušu. Za každú pieseň, zaspievanú s láskou nad kolískou. Za každý bozk na dobrú noc a za každé ráno a každý deň s mamou. Za strach o dieťa, keď sa zmietalo v horúčke, za každé slovo, ktoré ste svoje dieťa naučili. I za to, že svoje deti učíte viere a láske, že každý deň im odovzdávate kus seba. Za to, že držíte nad nimi ochranné ruky, keď kráčajú životom. Aj za to, že keď z tej správnej cesty niekedy vybočia, pomáhate im znova nájsť správny smer. Tiež za to, že stojíte pri nich v dobrom aj v zlom a že Vaše láskavé oči neochvejne sledujú každý ich krok.

Pri príležitosti tohto krásneho sviatku Vám chcem v mene poslancov obecného zastupiteľstva a pracovníkov obecného úradu, ako aj v mene svojom zaželať predovšetkým pevné zdravie. Aby ste sa v tento deň, ale aj v ďalších nastávajúcich dňoch tešili zo života, mali čo najmenej problémov, chvíľ bolesti a smútku a aby vás pohoda, porozumenie a láska sprevádzali na každom kroku.